A hulladékkal kapcsolatos nyilvántartási és adatszolgáltatási kötelezettségekről szóló 309/2014. (XII. 11.) Korm. rendelet (a továbbiakban: 309/2014. (XII. 11.) Korm. rendelet) módosításának egyik célja a hulladéktermelők számára egyértelművé tenni, hogy a hulladékgazdálkodási közszolgáltatás körébe tartozó hulladékkal kapcsolatos nyilvántartási és adatszolgáltatási kötelezettségeket a közszolgáltatók teljesítik, a speciális gyűjtőhelyen gyűjtött hulladékkal kapcsolatos nyilvántartási és adatszolgáltatási kötelezettségeket pedig a gyűjtők teljesítik. A 309/2014. (XII. 11.) Korm. rendelet módosítással érintett rendelkezéseiben szükségtelen annak kimondása, hogy ki a kötelezett, hiszen azt a 309/2014. (XII. 11.) Korm. rendelet más szabályai írják elő, így ezekben a rendelkezésekben csak azt kell rögzíteni, hogy ki nem tartozik nyilvántartási és adatszolgáltatási kötelezettséggel.

Ami a negyedéves adatszolgáltatási kötelezettség teljesítésének határidejét illeti, a 309/2014. (XII. 11.) Korm. rendeletben jelenleg a tárgynegyedévet követő hónap 8. napja szerepel. A gyakorlatban ez a rövid határidő nagyon sok problémát vet fel, tekintettel arra, hogy a hulladékszállításokkal kapcsolatban a visszaigazoló dokumentumok nem érkeznek meg a tárgynegyedévet követő 8. munkanapig. Ebből következően az adatszolgáltató a mennyiségek megjelölésénél az Országos Környezetvédelmi Információs Rendszerben csak a feladott mennyiséget tudja szerepeltetni, és azt nem tudja a kezelő által átvett és visszaigazolt mennyiséggel korrigálni. Mindez az adatszolgáltatás pontatlanságához vezet, emiatt szükséges a határidők módosítása.

A módosítás egyértelművé teszi, hogy az adatszolgáltatások benyújtásával kapcsolatos értesítések az adatszolgáltató számára minden esetben kizárólag az értesítési tárhelyre érkeznek. Ez magából az ÁNYK és Ügyfélkapu alkalmazásából egyértelműen adódik, azonban a gyakorlatban több félreértést is okozott ez, hiszen korábban az ügyfelek az ellenőrzések során feltárt ellentmondásokról és a hiánypótlásról, a javítás szükségességéről papír alapon kaptak értesítést.

A módosítás célja továbbá, hogy a hulladékról szóló 2012. évi CLXXXV. törvény 2015. decemberi módosításával – a HP kódok tekintetében – a Korm. rendelet összhangba kerüljön.